b"\n_START_ARTICLE_\nDafnis in Hloa\n_START_PARAGRAPH_\nDafnis in Hloa (v izvirniku Daphnis et Chlo\xc3\xa9) je balet francoskega skladatelja Mauricea Ravela.\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nLeta 1909 je Sergej Djagilev s plesno skupino Ballets Russes, ki jo je sestavil iz \xc4\x8dlanov baletnega ansambla peterbur\xc5\xa1kega Marinskega gledali\xc5\xa1\xc4\x8da, osvojil izbir\xc4\x8dno pari\xc5\xa1ko baletno ob\xc4\x8dinstvo s predstavama Pavillon d' Armide in znamenitimi Polovskimi plesi iz opere Knez Igor Aleksandra Borodina. Odtlej je Djagilev v Parizu vsako leto organiziral\xc2\xa0\xc2\xbbsaison Russe\xc2\xab\xc2\xa0in potreboval je vedno nove, sve\xc5\xbee baletne scenarije in glasbo. Tako je nastala vrsta sijajnih partitur: Ognjeni pti\xc4\x8d, Petru\xc5\xa1ka, Posvetitev pomladi, Pulcinella, Apolon Musaget Igorja Stravinskega, Trirogeljnik Manuela de Falle, Izgubljeni sin Prokofjeva in Dafnis in Hloa Mauricea Ravela dolgujejo svoj nastanek umetni\xc5\xa1ki daljnovidnosti in energiji velikega impresaria. Ravel je prejel naro\xc4\x8dilo za Dafnisa in Hloo leta 1909, leta 1910 je pripravil klavirski osnutek, orkestracijo pa je izdeloval do leta 1912. Balets Russes je delo izvedel v Parizu 8. junija 1912. V glavnih vlogah sta plesala Tamara Karsavina in Vaslav Ni\xc5\xbeinski, sceno in kostume je zasnoval ruski slikar Leon Bakst, dirigiral je Pierre Monteux, koreograf pa je bil Mihail Fokin, ki je tudi pripravil scenarij po pastirskem romanu gr\xc5\xa1kega pesnika Longosa iz 2. stoletja.\n_START_SECTION_\nInstrumentalna zasedba\n_START_PARAGRAPH_\nDelo je komponirano za veliki orkester, ki ga sestavljajo piccolo, 2 flavti, alt flavta, 2 oboi, angle\xc5\xa1ki rog, es klarinet, 2 klarineta, bas klarinet, 3 fagoti, kontrafagot, 4 rogovi, 4 trobente, 3 pozavne, tuba, timpani, tam-tam, naprava za veter, triangel, gran cassa, tamburo militare, kastanete, tamburin, \xc4\x8delesta, krotale, campanelli, 2 harfi, pevski zbor (ki poje brez besedila) in godala. Ko je Djaghilev leta 1914 z baletom gostoval v Londonu in 1914, je iz zasedbe izlo\xc4\x8dil zbor, kar je razka\xc4\x8dilo Ravela. \xc4\x8casniku The Times je poslal besno pismo, ki so ga objavili 9., 10., in 17. junija._NEWLINE_Otroka Dafnisa in Hloo zapustijo na obali otoka Lesbosa. Odra\xc5\xa1\xc4\x8data med pastirji. Zaljubita se, ko Dafnis u\xc4\x8di Hloo igrati na pi\xc5\xa1\xc4\x8dali, ki jih je izdelal iz trsa. Hloo ugrabijo morski razbojniki, re\xc5\xa1i pa jo bog Pan in jo med vsesplo\xc5\xa1nim veseljem vrne Dafnisu. Ravel je o baletu dejal, da je z njim hotel o\xc5\xbeiviti staro Gr\xc4\x8dijo iz svojih sanj, zelo podobno tisti, ki so jo slikali francoski slikarji ob koncu osemnajstega stoletja. To\xc2\xa0\xc2\xbbkoreografsko simfonijo\xc2\xab\xc2\xa0je kasneje predelal v dve simfoni\xc4\x8dni suiti, med katerima se najve\xc4\x8dkrat izvaja druga, z glasbo iz tretjega dela baleta. Celotna skladba traja ve\xc4\x8d kot eno uro in tako je Daphnis et Chlo\xc3\xa9 Ravelovo najdalj\xc5\xa1e delo. Ve\xc4\x8dkrat je predstavljena na koncernem odru, kot na gledali\xc5\xa1kih deskah."